Cole Fonstad

Cole Fonstad (s. 24. huhtikuuta 2000 Estevan, Saskatchewan, Kanada) on kanadalainen jääkiekkoilija, joka pelaa Saksan toiseksi korkeimmalla sarjatasolla DEL2-liigan Bietigheim Steelersissa. Hän on pelipaikaltaan keskushyökkääjä.
Ura.
Seuraura.
Juniorivuodet.
Fonstad vietti suurimman osan juniorivuosistaan kotikaupungissaan Saskatchewanin Estevanissa. Hän toimi kaudella 2014–2015 Estevan Bruinsin U15 AAA-joukkuen kapteenina. Prince Albert Raiders varasi Fonstadin koko WHL:n varaustilaisuuden viidentenä pelaajana kesällä 2015. Hän pelasi kauden 2015–2016 pääasiassa Moose Jaw Generalsin U18 AAA-joukkueessa. Fonstad pelasi myös yhden ottelun SJHL-junioriliigaa Estevan Bruinsissa ja kaksi ottelua hänet varanneen Raidersin WHL-joukkueessa. Fonstadin tulokaskausi 2016–2017 WHL:ssä toi hänelle 69 runkosarjaottelussa tehot 11+15=26. Kaudella 2017–2018 hän oli tehoilla 21+52=73 Raidersin paras syöttäjä ja toiseksi paras pistemies Jordan Stallardin jälkeen. Pudotuspeleissä Fonstad oli neljällä osumallaan joukkueen paras maalintekijä Sean Montgomeryn jälkeen. Hän pelasi kauden aikana myös CHL Top Prospects Gamessa.
Montreal Canadiens varasi Fonstadin viidennellä kierroksella 128. pelaajana . Kaudella 2018–2019 hän oli Raidersin kolmanneksi paras pistemies tehoilla 29+44=73. Fonstad voitti kauden päätteeksi WHL:n mestaruuden, Ed Chynoweth Cupin. Kesken kauden 2019–2020, lokakuussa 2019 Raiders kauppasi hänet Everett Silvertipsiin vaihdossa hyökkääjä Reece Vitelliin, vuoden 2021 toisen ja neljännen kierroksen sekä vuoden 2022 ehdolliseen kolmannen kierroksen varausvuoroon. Fonstad oli tehoilla 13+52=65 joukkueen paras syöttäjä ja kolmanneksi paras pistemies. Hän voitti myös Silvertipsin sisäisen tehotilaston lukemalla +34.
Fonstad ei tehnyt kahden vuoden aikana missään vaiheessa tulokassopimusta hänet varanneen Montreal Canadiensin kanssa, joten seuran oikeudet häneen raukesivat kesäkuussa 2020. Kauden 2020–2021 hän aloitti lainalla kotikaupungissaan Estevan Bruinsin SJHL-joukkueessa, kun koronaviruspandemia viivästytti WHL-kauden alkua. WHL-kauden käynnistyttyä helmikuussa 2021 Silvertips nimesi Fonstadin toiseksi kapteenikseen yhdessä Gianni Fairbrotherin kanssa. Hän teki lyhennetyn kauden aikana 23 runkosarjaottelussa tehot 16+18=34, joilla Fonstad voitti joukkueen sisäisen maalipörssin ja jakoi sisäisen pistepörssin voiton Gage Goncalvesin kanssa.
Ammattilaisura.
Viimeisen WHL-kautensa 2020–2021 päätteeksi toukokuussa 2021 Fonstad teki koesopimuksen AHL-joukkue Cleveland Monstersin kanssa. Hän pelasi siellä kaksi runkosarjaottelua tehden yhden syöttöpisteen. Heinäkuussa Fonstad teki seuran kanssa vuoden mittaisen jatkosopimuksen. Syksyllä hän osallistui myös Columbus Blue Jacketsin NHL-harjoitusleirille. Fonstad pelasi kaudella 2021–2022 AHL:ssä 45 runkosarjaottelua tehopistein 9+11=20. Elokuussa 2022 hän teki Monstersin kanssa vuoden mittaisen jatkosopimuksen. Kaudella 2022–2023 Fonstad teki siellä 70 runkosarjaottelussa tehot 15+15=30.
Kaudeksi 2023–2024 Fonstad siirtyi vuoden mittaisella sopimuksella Saksaan DEL-liigan Straubing Tigersiin. Hän pelasi siellä 45 runkosarjaottelua tehopistein 10+12=22 ja 12 pudotuspeliottelua tehopistein 5+1=6. Kesäkuussa 2024 Fonstad teki seuran kanssa vuoden mittaisen jatkosopimuksen.
Fonstad teki kaudella 2024–2025 Tigersissa 18 ottelussa vain kolme syöttöpistettä, kunnes marraskuussa 2024 hänen sopimuksensa purettiin hänen omasta aloitteestaan. Joulukuussa Fonstad teki sopimuksen AHL-joukkue Colorado Eaglesin kanssa. Hän liittyi heti ECHL-joukkue Utah Grizzliesin vahvuuteen, jossa hän pelasi 30 ottelua tehden 20 tehopistettä, kunnes helmikuussa 2025 Fonstad siirtyi loppukaudeksi SM-liigajoukkue Vaasan Sportiin. Hänet hankittiin joukkueeseen ensisijaisesti paikkaamaan Martin Hanzlin lähdön ja Kalle Miketinacin loukkaantumisen jättämiä aukkoja. Fonstad teki kymmenessä runkosarjaottelussa kaksi syöttöpistettä. Pudotusepeleissä hän oli Sportin paras pistemies tehtyään kahdeksassa ottelussa tehot 2+3=5.
Kaudeksi 2025–2026 Fonstad siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Södertäljeen. Hän ei kuitenkaan vastannut häneen kohdistuneisiin odotuksiin ja Fonstad jäi kuudessa pelaamassaan ottelussa ilman tehopisteitä, kunnes hänen sopimuksensa purettiin lokakuussa 2025. Jo samana päivänä Fonstadin vahvistettiin siirtyvän loppukauden kattavalla sopimuksella Saksan toiseksi korkeimmalle sarjatasolle DEL2-liigan Bietigheim Steelersiin.
Maajoukkueura.
Fonstad edusti Kanadaa alle 18-vuotiaiden MM-kilpailuissa vuonna 2018.